
referitor la acţiunea tematică de control privind condiţiile de aprovizionare cu apă potabilă a localităţilor din mediul rural

În conformitate cu Planul naţional de acţiuni tematice de control în sănătate publică pentru anul 2026 şi ţinând cont de atribuţiile Ministerului Sănătăţii privind controlul respectării prevederilor legale în vigoare în ceea ce priveşte calitatea apei potabile, în calitate de autoritate competentă în acest domeniu, Inspecţia Sanitară de Stat a organizat şi a coordonat în perioada 04.05 – 29.05.2026 acţiunea tematică de control pentru verificarea condiţiilor de aprovizionare cu apă potabilă a localităţilor din mediul rural.

Pe parcursul derulării acţiunii de control inspectorii sanitari au verificat respectarea reglementărilor legale în vigoare în ceea ce priveşte calitatea apei potabile, conform:
· Ordonanței Guvernului nr. 7/2023 privind calitatea apei destinate consumului uman;
· HG nr. 971/2023 pentru aprobarea Normelor de supraveghere, monitorizare și inspectie sanitară a calității apei potabile; 
· Ordinului MS nr. 1030/2009 privind aprobarea de reglementare sanitară pentru proiectele de amplasare, construire și pentru funcționarea obiectivelor ce desfășoară activități cu risc pentru starea de sănătate a populației, cu modificările și completările ulterioare.

Totodată, controalele au vizat verificarea respectării actelor normative legate de personal (HG nr. 355/2007 privind supravegherea sănătăţii lucrătorilor, cu modificările şi completările ulterioare şi Ordinul nr. 2209/4469/2022 privind aprobarea Metodologiei pentru organizarea şi certificarea instruirii profesionale a personalului privind însuşirea noţiunilor fundamentale de igienă), a altor reglementări specifice sectorului de apă potabilă care au legătură cu domeniul sănătăţii publice, cum ar fi: 
· Ordinul nr. 275/2012 privind aprobarea Procedurii de reglementare sanitară pentru punerea pe piaţă a produselor, materialelor, substanţelor chimice/amestecurilor şi echipamentelor utilizate în contact cu apa potabilă, cu modificările și completările ulterioare;
· HG nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului (UE) nr. 528/2012 al Parlamentului European şi al Consiliului din 22 mai 2012 privind punerea la dispoziţie pe piaţă şi utilizarea produselor biocide, cu modificările și completările ulterioare;
· Ordinul nr. 726/1178/96/2015 privind stabilirea măsurilor necesare pentru efectuarea controalelor oficiale de către personalul împuternicit al autorităţilor publice responsabile prevăzut în art. 4 alin. (1) din Hotărârea Guvernului nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului (UE) nr. 528/2012 al Parlamentului European şi al Consiliului din 22 mai 2012 privind punerea la dispoziţie pe piaţă şi utilizarea produselor biocide, pentru a asigura respectarea Regulamentului (UE) nr. 528/2012;
- Ordinul nr. 10/368/11/2010 privind aprobarea procedurii de avizare a produselor biocide care sunt plasate pe piaţă pe teritoriul României, cu modificările și completările ulterioare.
De asemenea, inspectorii sanitari au aplicat, după caz, prevederile HG nr. 857/2011 privind stabilirea şi sancţionarea contravenţiilor la normele din domeniul sănătăţii publice, cu modificările și completările ulterioare.

Obiectivele acţiunii tematice au constat în:
· Inspecţia sanitară la staţiile de tratare a apei potabile din localităţile din zona rurală;
· Inspecţia sanitară la reţelele de distribuţie din localităţile din zona rurală;
· Inspecția sanitară la fântânile publice din zona rurală;
· Prelevare de probe de apă potabilă pentru determinări în laborator care au fost analizate în laboratoarele direcțiilor de sănătate publică județene. 
Inspectorii sanitari au verificat furnizorii de apă din tabelul ZAP nemonitorizate furnizat de INSP și transmis în cadrul acțiunii tematice de control.

Pentru deficienţele constatate în cadrul controalelor au fost aplicate următoarele  sancţiuni contravenţionale:
- 123 avertismente
- 199 amenzi în valoare totală de 3.086.600 lei
- 3 suspendări de activitate la un furnizor de apă din județul Brașov și doi furnizori de apă din județul Harghita.

Inspectorii sanitari au retras de la utilizare 342 litri produse biocide (folosite pentru dezinfecția apei potabile) cu termen de valabilitate expirat.

La nivel național au fost catagrafiate 3040 obiective (stații de tratare și rețele de distribuție a apei potabile), din care:
- 2032 obiective cu autorizație sanitară de funcționare cu viza anuală, fără viza anuală, cu derogare, cu program de conformare, cu aviz temporar de funcționare;
- 1008 obiective care nu dețin autorizație sanitară de funcționare/aviz temporar de funcționare.

· Inspectorii sanitari au efectuat control la 632 obiective, dintre care: 
· 317 obiective cu autorizație sanitară de funcționare cu viza anuală, fără viza anuală, cu derogare, cu program de conformare, cu aviz temporar de funcționare;
·  315 obiective care nu dețin autorizație sanitară de funcționare/aviz temporar de funcționare.

· Inspectorii sanitari au prelevat 829 probe de apă potabilă, din care 15% dintre probe sunt neconforme din punct de vedere a parametrilor microbiologici, 13% sunt probe neconforme din punct de vedere a parametrilor chimici și 42% sunt probe neconforme din punct de vedere a parametrilor indicatori, conform prevederilor legale în vigoare.
	
· În cadrul acestei acţiuni au fost efectuate verificări de către inspectorii sanitari la 579 staţii de tratare apă potabilă care deservesc 971.869 locuitori și au identificat următoarele aspecte funcționale:
· 524 stații au captare adecvată;
· la 358 stații se aplică în mod corespunzător procesul de tratare;
· la 179 stații se utilizează procedee de sedimentare;
· 253 stații dețin sisteme de filtrare adecvată;
· la 376 stații se efectuează clorinare / dezinfecție corespunzătoare;
· la 342 stații de tratare apă potabilă se realizează controlul procesului de tratare;
· la 480 stații se asigură întreținerea adecvată;
· 484 stații dețin personal adecvat care le operează.  

Inspectorii sanitari au identificat faptul că la 356 stații de tratare apă se efectuează controlul înregistrării documentelor.

Conform informațiilor furnizate de inspectorii sanitari, furnizorii de apă efectuează monitorizarea operațională la 386 stații, iar la 361 stații de tratare apă DSP-urile realizează monitorizarea de audit.

La stațiile de tratare apă s-au înregistrat 19 reclamații de la operatori economici și 4 reclamații de la consumatori, s-a consemnat faptul că la 315 stații există diverse probleme, la 221 stații fiind necesară luarea măsurilor imediate. Reprezentanții DSP-urilor au constatat că la 228 stații au fost soluționate problemele identificate la controlul precedent.

· Inspectorii sanitari au verificat 624 rețele de distribuție a apei potabile și au constatat că la 424 rețele se efectuează controlul înregistrărilor documentelor. Furnizorii de apă asigură controlul monitorizării operaționale la 411 rețele, iar DSP-urile efectuează monitorizarea de audit la 416 rețele. 

· Inspectorii sanitari din 13 județe au verificat 112 fântâni publice care deservesc 4863 locuitori și au identificat ca principală neconformitate parametrii necorespunzători ai apei potabile.

· În procesul de tratare al apei potabile 457 dintre stații se utilizează produse biocide (de ex. hipoclorit de sodiu, clor). Raportat la avizul emis de Comisia Națională pentru Produse Biocide, inspectorii sanitari nu au identificat neconformități privind etichetarea, modul de ambalare și capacitatea produselor biocide, precum și în ceea ce privește utilizarea acestora, fiind respectate prevederie art. 17(5) și ale art. 69 din Regulamentul nr. 528/2012 privind termenii și condițiile din autorizație.

· Principalele neconformităţi identificate de inspectorii sanitari în cadrul acţiunii de control:
· neasigurarea calității apei potabile, potrivit reglementarilor legale in vigoare;
· lipsa autorizației sanitare de funcționare sau nevizarea anuală a acesteia;
· neefectuarea monitorizării operaționale și/sau a monitorizării de audit a apei potabile;
· nerespectarea programului de monitorizare a calității apei;
· neasigurarea dezinfecției eficiente a apei;
· nerespectarea regimului produselor biocide stabilit de normele în vigoare;
· lipsa evidenței operațiunilor de spălare, curățare și dezinfecție a bazinelor de înmagazinare.

· Principalele măsuri dispuse de inspectorii sanitari în cadrul acţiunii de control:
· depunerea documentației în vederea obținerii autorizației sanitare de funcționare;
· respectarea prevederilor Ordonanței nr. 7/2023 privind calitatea apei potabile și a HG nr. 971/2023;
· darea în consum public ca apă pentru consum uman a apei care corespunde condițiilor de potabilitate prevăzute în reglementările legale în vigoare;
· realizarea și respectarea frecvenței prelevărilor de probă conform monitorizării operaționale și a monitorizării de audit, avizate de DSP;
· curățarea, spălarea și/sau dezinfectarea componentelor contaminate și verificarea eficienței măsurilor înteprinse prin repetarea probei de apă până la încadrarea parametrilor neconformi în limita de potabilitate;
· informarea DSP-ului, în scris, cu privire la lucrările care se efectuează în sistemul de alimentare cu apă potabilă, a întreruperilor sau furnizarea cu intermitență, inclusiv a lucrărilor de golire, curățare, spălare și dezinfecție a rezervorului de înmagazinare al apei;
· întocmirea registrelor de evidență privind avarii, intervenții, consum de substanță dezinfectantă, spălare rezervor etc.
· întocmirea/implementarea/respectarea unei proceduri operaționale de intervenție după întreruperi în furnizarea apei potabile;
· înlocuirea conductelor vechi din rețeaua de distribuție cu conducte din materiale notificate/avizate conform Ordinului nr. 275/2012;
· asigurarea funcționării permanente și corespunzătoare a stațiilor/instalațiilor de clorinare, precum și dozarea continuă și monitorizarea corespunzătoare a dezinfectantului în apa distribuită populației, cu asigurarea unei concentrații conforme a clorului rezidual liber în rețeaua de distribuție, cu consemnarea și păstrarea evidențelor privind monitorizarea cantităților de dezinfectant utilizat, a parametrilor de calitate ai apei și a intervențiilor efectuate în rețea;
· identificarea şi întocmirea de către administraţia publică locală a evidenţei surselor de apă destinate consumului uman şi transmiterea acesteia la DSP;
· asigurarea apei potabile fără plată pentru copii 0-3 ani, către colectivități (de ex. unități de învățământ);
· achiziționarea de produse biocide (în termen de valabilitate), însoțit de aviz de punere pe piață și fișă tehnică de securitate;
· înregistrarea consumului de reactivi și cantitatea de biocid utilizată;
· asigurarea de produse biocide în cantități suficiente - rezerva pentru 30 zile;
· retragerea de la utilizare a produsului biocid cu termen de valabilitate expirat;  
· efectuarea lucrărilor de întreținere a spațiilor verzi din zona de protecție sanitară și menținerea acestora într-o stare igienico-sanitară corespunzătoare;
· constituirea registrelor de evidență a operațiunilor de igenizare/dezinfecție a bazinelor de acumulare și a rețelei de distribuție;
· curățarea, dezinfecția fântânii, dezinfecția apei cu produse biocide avizate și utilizate;
· [bookmark: _Hlk231978095]completarea registrului privind spălarea și dezinfecția rezervoarelor de înmagazinare;
· catagrafierea tuturor fântânilor publice și întocmirea evidenței privind operațiunile de dezinfecție a acestora;
· publicarea pe site-ul unității a informațiilor prevăzute în art. 41, alin (2) din HG. nr. 971/2023 și cele din Anexa 4 la Ordonanța nr. 7/2023; 
· efectuatea cursurilor privind Noțiunile Fundamentale de Igienă de către personalul care asigură operarea stației;
· efectuarea examenului medical periodic prin cabinet de medicina muncii conform HG nr. 355/2007 pentru personalul desemnat pentru efectuarea operațiunilor cu privire la captarea și distribuția apei potabile.

Pentru asigurarea protecţiei sănătăţii, inspectorii sanitari vor continua acţiunile de control privind verificarea condiţiilor de aprovizionare cu apă potabilă a localităţilor din mediul rural, la care au fost depistate deficienţe şi abateri de la prevederile legislative în vigoare.

